Familie stukkend ná 'droomdogter' sterf | Maroela Media
Familie stukkend ná 'droomdogter' sterf
Anja Nel. Foto: Facebook
'n Boeredag vol pret het vir 'n gesin van Rouxville in die Vrystaat in 'n tragedie ontaard toe hul 13-jarige dogter in 'n motorfietsongeluk gesterf het.
Anja Nel, 'n gr. 8-leerder aan die Hoërskool Zastron, is vermoedelik op slag dood nadat sy van haar motorfiets afgeval het.
Anja se pa, Jaco, het aan Maroela Media vertel Anja het baie uitgesien om op die Boeredag motorfiets te ry en hy het juis verlede week spesiaal nog 'n valhelm en beskermende motorfietsryklere gaan koop sodat Anja en haar jonger boetie, Wilco, saam kon ry.
"Ons het meer as 'n jaar terug 'n motorfiets gekoop en het vir Anja en Wilco gereeld gevat om te gaan ry. Hulle moes altyd 'n valhelm en die korrekte klere aan hê om hulle te beskerm. Vir die Boeredag het ek 'n motorfiets by iemand geleen sodat Anja saam met my en Wilco kon ry. Anja was reeds 'n ervare ryer en het uitgesien om op die dag motorfiets te ry," het hy gesê.
Hy het gesê hy het die eerste ronde saam met Anja gery terwyl Wilco vooruit gery het. Sy vrou, Anso, het by die beginpunt gewag. Jaco is later weggeroep om 'n foto elders te gaan neem en Anja het besluit om die tweede ronde saam met Wilco te ry. "Nadat ek die foto geneem het, het ek weer teruggery toe ek my selfoon in my sak hoor lui. Ek het geantwoord en dit was Wilco. Hy was histeries en het net gesê: 'Pappa, Pappa, kom gou. Sussie het geval.'"
Jaco het na die toneel gejaag waar hy Anja langs 'n draad aangetref het met die motorfiets langs haar en haar valhelm 'n entjie weg. Die trane loop wanneer hy vertel hoe hy Anja vasgegryp en haar probeer bybring het. "Ek het net heeltyd vir haar gesê: 'Sussie, Pappa is hier. Ek is hier.' Ek het probeer CPR doen soos my vrou [wat 'n verpleegster is] my geleer het. Ek het vir die mense gesê: 'Bel net die ambulans. Iemand, bel net.' 'n Paramedikus wat toevallig ook daar was, het kom help. Ons het alles probeer," sê hy.
Hy sê hoewel hy in daardie stadium geweier het om te glo dat sy geliefde dogter weg is, dink hy sy was reeds oorlede teen die tyd dat hy by haar gekom het. "Ek het in haar potblou ogies gekyk en daar was niks. Ek dink sy was klaar dood, ek wou dit net nie glo nie," sê hy hartseer.
Anja Nel by haar ouers, Jaco en Anso, en haar broer, Wilco. Foto: Facebook
'n Ambulans het Anja na 'n hospitaal in Smithfield geneem, maar daar was niks wat vir haar gedoen kon word nie.
Jaco sê hy is steeds nie seker wat gebeur het nie, maar vermoed Anja het dalk te vinnig oor 'n walletjie gery en beheer oor die motorfiets verloor. Wilco het ook net gesien toe Anja val en kon ook nie regtig verduidelik wat fout gegaan het of hoekom haar valhelm van haar kop afgeval het nie.
"Ons almal vat dit baie swaar. Ek, Anso en Wilco is stukkend. Anja was die wonderlikste kind vir wie 'n pa kan vra. Sy was vriendelik en spontaan en vol grappies. Sy was mal daaroor om jou been te trek en het ons altyd laat skaterlag. Al haar maatjies was so lief vir haar. Sy was slim en sportief en goedhartig en ons almal kon so baie by haar leer. Sy was 'n droomkind – my droomdogtertjie. Ons gaan haar so verskriklik baie mis."
Sers. Yanga Ngcukana, woordvoerder van die polisie, het gesê 'n saak van strafbare manslag word ondersoek. 'n Nadoodse ondersoek sal na verwagting vandeesweek gedoen word.
kykNET-aanbieder aangeval, beroof
Oud-Springbokheld geopereer ná ongeluk
Boek: Nêrens veilig – Twee eeue van Suid-Afrikaanse rampe
My hart breek vir die gesin. So tragies.
Mense sterkte die liewe Vader sal julle omhels met liefde en krag bid net hy sal julle vertroos.Al is daar baie vrae
Tragies, sterkte vir die familie en vriende
My gebede gaan uit na die hele familie, sterkte God die Vader met julle hy droog alle trane af..My innige meegevoel aan ieder en elk.